Fil-Qorti lbieraħ kompliet il-kumpilazzjoni fil-każ ta’ qtil ta’ Shannon Mak fejn ħarġu aktar dettalji dwar l-aħħar mumenti f’ħajjet it-tfajla. Shannon Mak, it-tfajla Olandiża ta’ 30 sena, li nqatlet f’Santa Venera fit-3 t’Awwissu tal-2018, qalgħet xebgħa qabel ma nqatlet. Dan ikkonfermah l-espert tal-Qorti, Mario Scerri li spjega li mill-awtopsja, instab li Mak kellha diversi tbenġil u ġrieħi fuq persuntha li qalgħet qabel ma ġiet imħanxra. L-espert tal-Qorti qal ukoll li l-ġrieħi li sofriet Mak sarulha b’xi oġġett li ma jaqtax, mentri l-ġerħa fatali, dik f’għonqha, saret b’arma li taqta’ u bil-ponta. Jelle Rijpma, ex sieħeb u kollega ta’ Mak, jinsab mixli bil-qtil tat-tfajla. Il-każ ikompli jinstema’ fix-xhur li ġejjin.